b"\n_START_ARTICLE_\nPares i fills\n_START_SECTION_\nArgument\n_START_PARAGRAPH_\nArkadi i Bas\xc3\xa0rov s\xc3\xb3n dos joves acabats de graduar a la universitat que es prenen unes vacances a la hisenda dels Kirs\xc3\xa0nov, la fam\xc3\xadlia d'Arkadi, a Marino. All\xc3\xa0 els esperen Nikolai i P\xc3\xa0vel, pare i oncle d'Arkadi respectivament. Durant la seva abs\xc3\xa8ncia, Nikolai ha tingut un fill amb una dona del servei, F\xc3\xa8nitxka, amb qui conviu sense casar-s'hi._NEWLINE_Bas\xc3\xa0rov es mostra cr\xc3\xadtic amb la manera amb qu\xc3\xa8 els Kirs\xc3\xa0nov administren les terres i, en general, amb les idees sobre l'alliberament dels serfs i les reformes agr\xc3\xa0ries: els troba com una reminisc\xc3\xa8ncia antiga que la nova societat russa ha superat. El tarann\xc3\xa0 desapassionat i sarc\xc3\xa0stic de Bas\xc3\xa0rov, i sobretot el seu nihilisme, xoquen amb els costums de P\xc3\xa0vel, un antic militar amb aires aristocr\xc3\xa0tics, amb qui discuteix sovint sobre temes com la pol\xc3\xadtica i la ci\xc3\xa8ncia i la poesia._NEWLINE_Un parent lluny\xc3\xa0 d'Arkadi en una ciutat de prop fa que els dos joves abandonin Marino. A la ciutat, es troben amb Kukxina, feminista emancipada que organitza tert\xc3\xbalies amb homes m\xc3\xa9s joves, aix\xc3\xad com amb S\xc3\xadtnikov, un dels bur\xc3\xb2crates in\xc3\xbatils de l'administraci\xc3\xb3 russa. Tamb\xc3\xa9 coneixen Od\xc3\xadntsova, una bella v\xc3\xaddua sis anys m\xc3\xa9s gran que ells, de qui tots dos s'enamoren de seguida: accepten la invitaci\xc3\xb3 d'anar a Nik\xc3\xb2lskoe, a mig cam\xc3\xad d'aquella ciutat i de la casa de Bas\xc3\xa0rov, a la propietat de la dona._NEWLINE_Instal\xc2\xb7lats a Nik\xc3\xb2lskoe, coneixen K\xc3\xa0tia, germana petita d'Od\xc3\xadntsova i amb qui Arkadi fa una bona amistat. Per la seva banda, Bas\xc3\xa0rov i Od\xc3\xadntsova estableixen una relaci\xc3\xb3 amorosa plat\xc3\xb2nica; aquest amor fa trontollar l'amistat entre Arkadi i Bas\xc3\xa0rov. Tanmateix, Od\xc3\xadntsova fa entendre t\xc3\xa0citament a Bas\xc3\xa0rov que la relaci\xc3\xb3 no t\xc3\xa9 gaire futur, aix\xc3\xad que el noi acaba marxant de Nik\xc3\xb2lskoe amb Arkadi cam\xc3\xad de les terres dels pares de Bas\xc3\xa0rov._NEWLINE_Els pares del jove s'alegren extremament de l'arribada de llur fill, ja que feia tres anys que no el veien. Malgrat aix\xc3\xb2, el car\xc3\xa0cter esquerp, ir\xc3\xb2nic i independent de Bas\xc3\xa0rov rebutja tantes mostres d'exultaci\xc3\xb3 i, finalment, al cap de poc d'haver-hi arribat, tots dos amics abandonen aquelles propietats. Pel cam\xc3\xad s'aturen breument a Nik\xc3\xb2lskoe, on no s\xc3\xb3n gaire ben rebuts per Od\xc3\xadntsova, de manera que se'n tornen a la hisenda d'Arkadi. All\xc3\xa0, l'amistat entre tots dos acaba d'esquerdar-se, aix\xc3\xad que Arkadi, sense avisar Bas\xc3\xa0rov, se'n torna a casa d'Od\xc3\xadntsova, ja que durant aquell temps s'havia adonat que estava realment enamorat de K\xc3\xa0tia. Arkadi li demana de casar-se, proposici\xc3\xb3 que K\xc3\xa0tia accepta._NEWLINE_Bas\xc3\xa0rov, per la seva banda, segueix discutint amb P\xc3\xa0vel de tant en tant, tot i que molt menys que la primera vegada. A causa de la malenconia que li ha provocat la relaci\xc3\xb3 frustrada amb Od\xc3\xadntsova, Bas\xc3\xa0rov flirteja amb F\xc3\xa8nitxka, fins al punt de fer-li un pet\xc3\xb3, malgrat que ella el rebutja. P\xc3\xa0vel presencia l'escena i, creient que ha maculat l'honor dels Kirs\xc3\xa0nov, el repta a un duel, durant el qual Bas\xc3\xa0rov fereix a la cama P\xc3\xa0vel. Despr\xc3\xa9s de l'incident, Bas\xc3\xa0rov abandona la casa d'Arkadi per tornar a la seva, mentre que P\xc3\xa0vel, un cop recuperat de la ferida, renuncia al seu amor secret per F\xc3\xa8nitxka i insta el seu germ\xc3\xa0 Nikolai a casar-s'hi per tal de regularitzar la situaci\xc3\xb3 de tots dos._NEWLINE_Abans d'arribar a casa seva, Bas\xc3\xa0rov visita Od\xc3\xadntsova, que encara l'afligeix m\xc3\xa9s. Tamb\xc3\xa9 parla amb Arkadi, a qui li explica el duel amb el seu oncle i beneeix el casament amb K\xc3\xa0tia. Tots fan les paus i, en acabat, s'acomiaden per sempre. A casa seva, Bas\xc3\xa0rov encara es torna m\xc3\xa9s melangi\xc3\xb3s i comen\xc3\xa7a a practicar la medicina, la seva professi\xc3\xb3. Durant l'aut\xc3\xb2psia d'un camperol, es fa una ferida que li encomana el tifus. Abans de morir, Od\xc3\xadntsova s'acomiada d'ell.\n_START_SECTION_\nEmoci\xc3\xb3 humana i amor com a redempci\xc3\xb3\n_START_PARAGRAPH_\nEl nihilisme de Bas\xc3\xa0rov s'ensorra davant de les emocions humanes, sobretot per l'amor amb Anna Od\xc3\xadntsova. El nihilisme no explica el dolor que l'amor no correspost li causa, cosa que el desespera perqu\xc3\xa8 no sap com fer-hi front. Bas\xc3\xa0rov retorna a la casa pairal despr\xc3\xa9s que Od\xc3\xadntsova el refusi, i es queixa a Arkadi que: \xc2\xabells, veus?, parlo dels meus pares, estan absorbits i no es preocupen de llur pr\xc3\xb2pia petitesa, no els repugna... mentre que jo... jo... no sento sin\xc3\xb3 avorriment i enuig.\xc2\xbb_NEWLINE_Tamb\xc3\xa9 hi ha l'enigm\xc3\xa0tica Anna Od\xc3\xadntsova, una bella jove d'origen humil que viu folgadament gr\xc3\xa0cies a haver enviduat d'un marit ric i que representa la noblesa acomodada de la R\xc3\xbassia d'aleshores, mandrosa i somniadora. \xc3\x89s, com Bas\xc3\xa0rov, una figura complexa i paradoxal: aparentment contenta amb la seva vida despreocupada, Anna se sent atreta per l'intel\xc2\xb7ligent Bas\xc3\xa0rov, brusc i heterodox. Ella comen\xc3\xa7a a seduir-lo gaireb\xc3\xa9 sense adonar-se'n, i molt de mica en mica es va revelant el seu amor. En la intimitat del seu estudi, Anna li confessa que ella \xc3\xa9s molt infeli\xc3\xa7 i que no t\xc3\xa9 ganes de continuar, que desitja una relaci\xc3\xb3 forta i que \xc2\xaba mi em cal tot o res. La vida per la vida. Pren la meva, d\xc3\xb3na'm la teva, i aix\xc3\xb2 sense recan\xc3\xa7a, sense vacil\xc2\xb7laci\xc3\xb3. I si no \xc3\xa9s aix\xc3\xad, no vull res\xc2\xbb. Tanmateix, despr\xc3\xa9s que tot seguit Bas\xc3\xa0rov confessa el seu amor, Od\xc3\xadntsova el rebutja de totes totes. Aix\xc3\xb2 la tortura a ella, perqu\xc3\xa8 pot haver perdut una oportunitat d'amor genu\xc3\xad, malgrat que acaba concloent que aquesta relaci\xc3\xb3 la podria haver dut cap a la perdici\xc3\xb3._NEWLINE_Aix\xc3\xad, Turgu\xc3\xa9nev mostra la felicitat tradicional de Nikolai i Arkadi en el casament, mentre que Bas\xc3\xa0rov i Anna es dediquen a la gesti\xc3\xb3 de les terres per oblidar la desesperaci\xc3\xb3 i la vida c\xc3\xb2moda sense amor. El moment de major conflicte de Bas\xc3\xa0rov amb la generaci\xc3\xb3 anterior t\xc3\xa9 lloc durant el duel amb P\xc3\xa0vel. Finalment, Turgu\xc3\xa9nev tamb\xc3\xa9 refuta el principi nihilista de la insignifican\xc3\xa7a de Bas\xc3\xa0rov, \xc3\xa9s a dir, que res no roman despr\xc3\xa9s de la mort: despr\xc3\xa9s d'abandonar i tornar amb els seus pares, B\xc3\xa0sarov mor de tifus."